সাউথ আফ্রিকার মসজিদে ছুরি হামলা, প্রাণহানি
ভোর ০৫:১৯ ; সোমবার ; মার্চ ২৫ , ২০১৯
বিদেশ ডেস্ক ১৭:০৯ , জুন ১৪ , ২০১৮
সাউথ আফ্রিকার একটি মসজিদে ছুরি হামলার ঘটনা ঘটেছে। বৃহস্পতিবার ওয়েস্টার্ন কেপের মালমেসবারি এলাকার একটি মসজিদে এ হামলা চালানো হয়। এতে ছুরিকাঘাতে দুই মুসল্লি নিহত হয়েছেন। পরে পুলিশের গুলিতে হামলাকারীও নিহত হয়। এক প্রতিবেদনে এ খবর জানিয়েছে যুক্তরাজ্যভিত্তিক সংবাদমাধ্যম রয়টার্স।
মাসখানেক আগেও দেশটির একটি মসজিদে ছুরি হামলা চালায় তিন ব্যক্তি। এতে এক ব্যক্তি নিহত হন। গুরুতর আহত হন আরও দুই ব্যক্তি। তখন ওই ঘটনায় উগ্রবাদী উপাদান পাওয়ার কথা জানিয়েছিল পুলিশ। তবে বৃহস্পতিবারের হামলার ঘটনায় এখনও পর্যন্ত পুলিশের পক্ষ থেকে কাউকে দায়ী করা হয়নি।
পুলিশের এক বিবৃতিতে বলা হয়েছে, স্থানীয় একটি মসজিদে পুলিশকে ডাকার পর সেখানে দুইজনকে নিহত অবস্থায় এবং আরও অনেককে আহত অবস্থায় পড়ে থাকতে দেখা যায়।
সন্দেহভাজন হামলাকারীর আনুমানিক বয়স ৩০-এর ঘরে। পুলিশ ঘটনাস্থলে পৌঁছে তাকে ছুরিসহ দেখতে পায়। এক পর্যায়ে সে পুলিশের দিকেও হামলা করতে উদ্যত হয়। পরে পুলিশের গুলিতে তার মৃত্যু হয়।